Predkladacia správa

Správa o realizovaní Štátnej politiky zdravia v Slovenskej republike sa predkladá na základe úlohy B.1 uznesenia č. 910 zo dňa 8. novembra 2000 a plánu hlavných úloh Ministerstva zdravotníctva SR.

Vláda Slovenskej republiky uzn. č. 910/2000 schválila Štátnu politiku zdravia (ďalej len ŠPZ), ktorá formuluje dlhodobé i krátkodobé ciele, stratégie a priority štátu, zamerané na podporu, ochranu, zabezpečenie a zlepšenie zdravotného stavu obyvateľstva a na poskytovanie zdravotnej starostlivosti občanom. ŠPZ tvorí aj politický, ekonomický a organizačný rámec aktivít zameraných na podporu zdravia, zdravý životný štýl, zlepšenie životného a pracovného prostredia, pričom sa predpokladá aktívna spolupráca každého jednotlivca i celej spoločnosti.
Štátna politika zdravia vychádza z Ústavy Slovenskej republiky a odporúčaní obsiahnutých v dokumente európskeho regionálneho výboru  SZO Zdravie pre všetkých pre prvé desaťročie 21. storočia – zdravotná politika pre Európu. Odráža skutočný záujem štátu riešiť problémy zdravia občanov, vytvára rámec pre systémové opatrenia a jasné pravidlá pre realizáciu stratégie vytvárania trvalého zdravia v SR.
 Na realizovaní štátnej politiky zdravia sa podieľajú okrem rezortu zdravotníctva aj ostatné rezorty, ktoré majú štátnu politiku zdravia rozpracovanú na podmienky svojho rezortu. Táto úloha a úloha  predkladať ministrovi zdravotníctva SR správu o realizovaní ŠPZ vo svojom rezorte vyplynula z horeuvedeného uznesenia. 
Na základe podkladov rezortu zdravotníctva a zainteresovaných rezortov bol pripravený materiál, ktorý je po prerokovaní a schválení v jednotlivých príslušných orgánov ministra zdravotníctva predložený na rokovanie vlády SR. 

Vzhľadom na to, že predkladaný materiál podáva správu o plnení štátnej politiky zdravia v rezorte zdravotníctva a v jednotlivých rezortoch vlády SR za obdobie 2000 – 2002, nemá vplyv na verejné financie, obyvateľov, hospodárenie podnikateľskej sféry ani iných právnických osôb, životné prostredie ani zamestnanosť, a preto neobsahuje doložku finančných, ekonomických, environmentálnych vplyvov a vplyvov na zamestnanosť. Materiál má informatívny charakter.